Fil-15 ta' Ġunju 2015, il-Kunsill laħaq approċċ ġenerali rigward ir- regolament ġenerali dwar il-protezzjoni tad-data li jistabbilixxi regoli adattati għall-era diġitali. Iż-żewġ għanijiet ta' dan ir-regolament huma li jsaħħaħ il-livell tal-protezzjoni tad-data personali għall-individwi u li jżid l-opportunitajiet kummerċjali tas-Suq Uniku Diġitali. Il-ministru għall-ġustizzja tal-Latvja qal: "Illum imxejna pass kbir 'il quddiem lejn qafas modernizzat u armonizzat dwar il-protezzjoni tad-data għall-Unjoni Ewropea. Ninsab kuntent ħafna li wara aktar minn 3 snin ta' negozjati fl-aħħar sibna kompromess dwar it-test. Ir-regolament il-ġdid dwar il-protezzjoni tad-data, adattat għall-ħtiġijiet tal-era diġitali, ser isaħħaħ id-drittijiet individwali taċ-ċittadini tagħna u jiżgura standard għoli ta' protezzjoni Approċċ ġenerali ifisser li l-Kunsill għandu ftehim politiku li abbażi tiegħu issa jista' jibda negozjati mal-Parlament Ewropew bil-ħsieb li jintlaħaq qbil ġenerali rigward ir-regoli l-ġodda tal-UE dwar il-protezzjoni tad-data. L- mal-Parlament huwa ppjanat għall- 24 ta' Ġunju 2015 "Napprezza ferm li l-Parlament Ewropew lest jibda n-negozjati tat- trilogu mill-ġimgħa d-dieħla stess . Nittama li naslu għal ftehim finali malajr sabiex iċ-ċittadini tagħna jkunu jistgħu jgawdu l-benefiċċji tar-riforma mill-aktar fis possibbli ", qal il-ministru għall-ġustizzja tal-Latvja Il-Presidenza li jmiss tal-Lussemburgu indikat li, b'mod parallel man-negozjati dwar ir-regolament, il-ħidma fuq id-direttiva dwar il-protezzjoni tad-data fil-qasam tal-infurzar tal-liġi għandha tiġi aċċellerata bil-għan li jinstab approċċ ġenerali f'Ottubru. Il-ministru għall-ġustizzja tal-Lussemburgu qal: "Din ir-riforma hija pakkett u aħna determinati li nikkonkludu sal-aħħar ta' din is-sena". Elementi prinċipali tal-ftehim Livell ogħla ta' protezzjoni tad-data Id-data personali għandha tinġabar u tiġi pproċessata b'mod legali skont kondizzjonijiet stretti u għal skop leġittimu. Il- kontrolluri tad-data (dawk li huma responsabbli għall-ipproċessar tad-data) għandhom jirrispettaw regoli speċifiċi, bħar-rekwiżit ta' kunsens mingħajr ambigwità suġġett tad-data (l-individwu li tiegħu tkun qed tiġi pproċessata d-data personali), biex ikunu permessi jipproċessaw data personali. Drittijiet imsaħħa tal-protezzjoni tad-data jagħtu lis-suġġetti tad-data aktar kontroll fuq id-data personali tagħhom: aċċess aktar faċli għad-data tagħhom. informazzjoni aktar dettaljata dwar x'jiġri mid-data personali tagħhom ladarba huma jiddeċiedu li jipprovduha: il-kontrolluri tad-data għandhom ikunu aktar trasparenti dwar kif tiġi trattata d-data personali, pereżempju billi jinformaw lill-individwi dwar il-politika tal-privatezza tagħha b' lingwaġġ ċar u sempliċi dritt għat-tħassir ta' data personali u li "tintesa" , li permezz tiegħu kulħadd pereżempju jista' jitlob lil fornitur ta' servizz biex iħassar, mingħajr dewmien, data personali li kienet inġabret meta l-individwu kien tifel. dritt għal trasferibbiltà li jippermetti trasmissjoni aktar faċli ta' data personali minn fornitur ta' servizz wieħed, pereżempju netwerk soċjali, għal ieħor. Dan ser iżid ukoll il-kompetizzjoni fost il-fornituri ta' servizz. limiti għall-użu ta' 'profiling' , jiġifieri l-ipproċessar awtomatizzat ta' data personali biex jiġu vvalutati aspetti personali, bħal pereżempju l-prestazzjoni fuq ix-xogħol, is-sitwazzjoni ekonomika, is-saħħa, preferenzi personali eċċ. Sabiex jiġi żgurat rimedju legali mtejjeb, is-suġġetti tad-data ser ikunu jistgħu jitolbu li kwalunkwe deċiżjoni ta' awtorità tal-protezzjoni tad-data tagħhom tiġi rieżaminata mill-qorti nazzjonali tagħhom, irrispettivament mill-istat membru fejn il-kontrollur tad-data jkun stabbilit. Aktar opportunitajiet kummerċjali fis-Suq Uniku Diġitali Is-sett uniku ta' regoli, li huwa validu madwar l-UE kollha u applikabbli kemm għal kumpaniji Ewropej kif ukoll għal dawk mhux Ewropej li joffru s-servizzi online tagħhom fl-UE għandu jimpedixxi li konflitti fir-regoli nazzjonali dwar il-protezzjoni tad-data jkunu jistgħu jfixklu l-iskambju transkonfinali ta' data. Barra minn hekk, kooperazzjoni akbar bejn l-awtoritajiet superviżorji tal-istati membri ser tiżgura applikazzjoni koerenti ta' dawk ir-regoli fl-UE kollha. Dan ser joħloq kompetizzjoni ġusta u jinkoraġġixxi lill-kumpaniji, speċjalment lill-intrapriżi żgħar u ta' daqs medju, biex jisfruttaw kemm jistgħu s- Suq Uniku Diġitali Sabiex jitnaqqsu l-ispejjeż u tingħata ċertezza legali, f' każijiet transnazzjonali importanti fejn ikunu involuti diversi awtoritajiet superviżorji nazzjonali, ser tittieħed deċiżjoni superviżorja unika . Dan il- mekkaniżmu ta' punt uniku ta' servizz ser jippermetti li kumpanija b'sussidjarji f'diversi stati membri tillimita l-kuntatti tagħha għall-awtorità tal-protezzjoni tad-data fl-istat membru fejn tkun stabbilita. Sabiex jitnaqqsu l-ispejjeż ta' konformità, il-kontrolluri tad-data jistgħu, fuq il-bażi ta' valutazzjoni tar-riskji involuti fl-ipproċessar tagħhom ta' data personali, jiddefinixxu livelli ta' riskji u jimplimentaw miżuri f'konformità ma' dawk il-livelli. Aktar għodod u għodod aħjar biex isaħħu l-konformità mar-regoli tal-protezzjoni tad-data Responsabbiltà u kontabbiltà akbar tal-kontrolluri tad-data, ser itejbu l-konformità mar-regoli l-ġodda dwar il-protezzjoni tad-data. Il- kontrolluri tad-data għandhom jimplimentaw miżuri ta' sigurtà xierqa u jipprovdu, mingħajr dewmien żejjed, notifika ta' ksur rigward data personali lill-awtorità superviżorja kif ukoll lil dawk affettwati b'mod sinifikanti mill-ksur. Il-kontrolluri u l-proċessuri jistgħu jaħtru uffiċjali tal-protezzjoni tad-data fl-organizzazzjoni tagħhom. Barra minn hekk, il-liġi tal-Unjoni jew dik nazzjonali tista' tirrikjedi li dawn jagħmlu hekk. Is-suġġetti tad-data, u wkoll, taħt ċerti kondizzjonijiet, l-organizzazzjonijiet tal-protezzjoni tad-data jistgħu jressqu quddiem awtorità superviżorja jew jitolbu rimedju ġudizzjarju f'każijiet fejn ir-regoli tal-protezzjoni tad-data ma jkunux rispettati. Barra minn hekk, meta każijiet bħal dawn jiġu kkonfermati, il- kontrolluri tad-data jġarrbu multi sa EUR 1 miljun jew 2% tad-dħul annwali globali tagħhom. Garanziji rigward trasferimenti ta' data personali barra l-UE Il-protezzjoni tat-trasferimenti ta' data personali lejn pajjiżi terzi u organizzazzjonijiet internazzjonali hija żgurata permezz ta' deċiżjonijiet ta' adegwatezza . Il-Kummissjoni, bl-involviment tal-istati membri u tal-Parlament Ewropew, hija kompetenti biex tiddeċiedi jekk il-livell ta' protezzjoni tad-data offrut minn pajjiż terz jew minn organizzazzjoni internazzjonali huwiex adegwat. F'każijiet fejn ma tkun ittieħdet l-ebda deċiżjoni bħal din, it-trasferiment ta' data personali jista' jsir biss jekk is-salvagwardji adatti (klawsoli standard għall-protezzjoni tad-data, regoli korporattivi vinkolanti, klawsoli kuntrattwali) ikunu fis-seħħ. Regolament ġenerali dwar il-protezzjoni tad-data - approċċ ġenerali Riforma tal-protezzjoni tad-data Ara l-paġna tal-laqgħa